TRUEวอลุ่มแน่น-ดีดบวก2% หลังศาลฯเพิกถอนคำชี้ขาดคณะอนุญาโตฯไม่ต้องจ่าย 1.22 พันลบ.ให้ TOT
TRUE วอลุ่มแน่น-ดีดบวก2% หลังศาลฯเพิกถอนคำชี้ขาดคณะอนุญาโตฯ ไม่ต้องจ่าย 1.22 พันลบ.ให้ TOT โดย ณ เวลา 14.44 น. ราคาอยู่ที่ระดับ 6.25 บาท หรือ 0.10 บาท หรือ 1.63% ด้วยมูลค่าซื้อขาย 1.45 พันล้านบาท 
26 ก.ย. 2561

ผู้สื่อข่าวรายงานว่า บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 14.44 น.อยู่ที่ระดับ 6.25 บาท หรือ 0.10 บาท หรือ 1.63% ด้วยมูลค่าซื้อขาย 1.45 พันล้านบาท  คาดราคาหุ้นตอบรับศาลปกครองกลางเพิกถอนคำชี้ขาดคณะอนุญาโตตุลาการไม่ต้องจ่ายคืนเงิน 1.2 พันล้านบาทให้ TOT

โดยวันนี้(26ก.ย.)ศาลปกครองกลางได้มีคำพิพากษาในคดีที่ บมจ.ทรู คอร์ปอเรชั่น (TRUE) ร้องขอให้เพิกถอนคำชี้ขาดของคณะอนุญาโตตุลาการ และ กรณีบมจ.ทีโอที ขอให้บังคับตามคำชี้ขาดของคณะอนุญาโตตุลาการโดยให้ TRUE ชำระเงินตามสัญญาร่วมการงานและร่วมลงทุนเพื่อขยายบริการโทรศัพท์ฯ ให้แก่ทีโอที โดยศาลปกครองพิพากษาให้เพิกถอนคำชี้ขาดของคณะอนุญาโตตุลาการ และปฏิเสธการขอของทีโอที
สืบเนื่องมาจาก TRUE ในฐานะผู้ที่ทำสัญญาร่วมการงานและร่วมลงทุนเพื่อขยายบริการโทรศัพท์ฯ กับทีโอที ต่อมา มีการตรา พ.ร.ก.แก้ไขเพิ่มเติม พ.ร.บ.ภาษีสรรพสามิตพ.ศ. 2527 พ.ศ. 2546 และ พ.ร.ก.แก้ไขเพิ่มเติม พ.ร.บ.พิกัดอัตราภาษีสรรพสามิต พ.ศ. 2527 (ฉบับที่ 4) พ.ศ.2546 โดยกำหนดให้เรียกเก็บภาษีสรรพสามิตจากกิจการโทรคมนาคม คณะรัฐมนตรี (ครม.) จึงมีมติเมื่อวันที่ 28 ม.ค.46 และเมื่อวันที่ 11 ก.พ.46 ให้ความเห็นชอบแนวทางการดำเนินการหักค่าภาษีสรรพสามิตออกจากส่วนแบ่งรายได้ที่คู่สัญญาภาคเอกชนจะต้องชำระให้แก่คู่สัญญาภาครัฐ
ดังนั้น ทีโอทีจึงหักเงินจากส่วนแบ่งรายได้ส่งให้ TRUE เพื่อนำไปชำระภาษีสรรพสามิตตามมติ ครม.จำนวน 1,479,621,120.89 บาท แต่ ครม.มีมติเมื่อวันที่ 23 ม.ค.50 ให้ยกเลิกมติ ครม.เดิม โดยกำหนดให้คู่สัญญาแต่ละฝ่ายต้องเสียภาษีสรรพสามิตตามจำนวนรายรับที่แต่ละฝ่ายได้รับ ทีโอทีจึงเรียกร้องให้ TRUE คืนเงินดังกล่าว ซึ่งคณะอนุญาโตตุลาการชี้ขาดให้ TRUE คืนเงินจำนวน 1,217,505,724.17 บาท ให้แก่ทีโอที
ทั้งนี้ ศาลปกครองกลางเห็นว่า มติ ครม.เดิมมิใช่มติที่มีวัตถุประสงค์เป็นการต้องห้ามชัดแจ้งโดยกฎหมายตามมาตรา 150 แห่งประมวลกฎหมายแพ่งและพาณิชย์ การที่คณะอนุญาโตตุลาการมีคำวินิจฉัยชี้ขาดให้ TRUE ชำระเงินผลประโยชน์ตอบแทนตามสัญญาแก่ทีโอที จึงเป็นคำวินิจฉัยชี้ขาดที่ไม่ชอบด้วยกฎหมายและไม่เป็นไปตามข้อตกลงแห่งสัญญาพิพาทและการบังคับตามคำชี้ขาดดังกล่าวย่อมเป็นการขัดต่อความสงบเรียบร้อยและศีลธรรมอันดีของประชาชน&lt;คลิ๊กอ่านฉบับเต็ม…&gt;
ด้าน บล.เคจีไอ (ประเทศไทย) ระบุในบทวิเคราะห์ฯ แนะ”เก็งกำไร”หุ้น บมจ.ทรู คอร์ปอเรชั่น (TRUE) ให้ราคาเป้าหมายตามปัจจัยพื้นฐานที่ 9 บาท  ประเมินแนวโน้มผลการดำเนินงานในครึ่งปีหลัง (H2/61) จะมีกำไรจากการดำเนินงาน หลังมีการบันทึกด้อยค่าสินทรัพย์ไปก้อนใหญ่ใน Q2/61 (ต้นทุนทางบัญชีลดลง) ด้านราคาหุ้นปรับลงสะท้อนความกังวลกรณีพิพาทกับทาง TOT ไปบ้างแล้ว
ขณะที่บทวิเคราะห์ เรื่อง ICT sector เชื่อว่าทั้ง บมจ.แอดวานซ์ อินโฟร์ เซอร์วิส (ADVANC) และ TRUE ไม่น่าจะเข้าร่วมประมูลคลื่นความถี่ 900 เมกะเฮิร์ตซ (MHz) ในรอบนี้ เพราะทั้งสองเจ้ามีคลื่นในมือเพียงพอสำหรับใช้งานแล้ว ซึ่งรวมถึงคลื่น 900 MHz ด้วย พร้อมประเมินแนวรับ 5.95 บาท / แนวต้านแรก 6.10 บาท หากผ่านได้แนะนำ”เก็งกำไร”ประเมินมีโอกาสทดสอบแนวต้านถัดไปที่ 6.3 บาท (Stop loss 5.75 บาท)